**โทดอินเดอะโฮล** (อังกฤษ: toad in the hole) หรือ **ซอซิจโทด** (sausage toad) เป็นอาหารของชาวอังกฤษ ประกอบด้วยไส้กรอกในแป้งนวดเหลวสำหรับยอร์กเชอร์พุดดิง โดยทั่วไปนิยมเสิร์ฟเคียงกับเกรวีหอมใหญ่และผัก ในสมัยก่อนยังนิยมใช้เนื้อประเภทอื่น ๆ เช่นเนื้อสะโพกวัวหรือไตแกะ เป็นต้น

ต้นกำเนิด
---------

พุดดิงที่ทำจากแป้งนวดเหลวเริ่มได้รับความนิยมในช่วงต้นศตวรรษที่ 18 เจนนิเฟอร์ สเตด นักเขียนด้านอาหารได้อ้างถึงหลักฐานสูตรอาหารที่คล้ายคลึงกับโทดอินเดอะโฮลจากช่วงกลางศตวรรษที่ 18 ซึ่งในช่วงเวลานั้นคนครัวทางตอนเหนือของประเทศอังกฤษเริ่มนิยมใช้ดริปปิงหรือมันที่หยดออกมาจากเนื้อขณะอบหรือย่างเพื่อทำให้พุดดิงกรอบมากขึ้น ในขณะที่ชาวอังกฤษทางใต้จะทำยอร์กเชอร์พุดดิงที่เนื้อนิ่มกว่า

หลักฐานที่เก่าแก่ที่สุดเท่าที่ค้นพบที่อ้างถึงโทดอินเดอะโฮลนั้นย้อนไปได้ถึง ค.ศ. 1762 ซึ่งระบุว่าเป็นชื่อเรียกที่ "หยาบคาย" สำหรับใช้เรียก "เนื้อวัวชิ้นเล็กอบในพุดดิงขนาดใหญ่" เดิมทีเดียวนั้นโทดอินเดอะโฮลคิดค้นขึ้นเพื่อให้ครอบครัวที่ยากจนใช้เนื้อปริมาณน้อยทำอาหารได้นานขึ้น ผู้เขียนตำราอาหารสมัยนั้นจึงแนะนำให้ใช้เนื้อที่ราคาถูกที่สุดมาทำโทดอินเดอะโฮล ตัวอย่างได้แก่ในตำรา *ดิอาร์ตออฟคุกเคอรีเมดเพลนแอนด์อีซี* ของฮันนาห์ กลาส ใน ค.ศ. 1747 ซึ่งอ้างถึงสูตรการทำ "พิเจียนอินอะโฮล" โดยให้ใช้เนื้อนกพิราบแทนไส้กรอก ใน ค.ศ. 1861 อิซาเบลลา บีตัน ได้เขียนสูตรอาหารที่คล้ายคลึงกันโดยใช้เนื้อสะโพกวัวและไตแกะ ส่วนตำราของชาลส์ เอลเม ฟรังคาเตลลี ใน ค.ศ. 1852 ระบุให้ใช้เนื้อ "ราคาหกเพนนีหรือหนึ่งชิลลิง" ในตำราอาหารอิตาลีสมัยใหม่อ้างถึงโทดอินเดอะโฮลว่าเป็น "เนื้อสตูปรุงซ้ำของอังกฤษ" (*lesso rifatto all'inglese*) ซึ่งเน้นย้ำว่าให้ใช้เนื้อที่เหลือจากสตูมาปรุงซ้ำในแป้งยอร์กเชอร์พุดดิง

ชื่อเรียก
---------

แต่เดิมนั้นอาหารชนิดนี้ไม่ได้ใช้ชื่อเรียกว่า "โทดอินเดอะโฮล" ตัวอย่างเช่นในหนังสือ *อะโพรวินเชียลกลอสซารี* ระบุชื่อเรียกว่าเป็น "meat boiled in a crust" คำว่า "โฮล" ปรากฏเป็นครั้งแรก (นอกเหนือจากงานเขียนของฮันนาห์ กลาส ที่ได้กล่าวไปแล้ว) ในงานตีพิมพ์ในวารสาร *โนตส์แอนด์เควียรีส์* ใน ค.ศ. 1900 ซึ่งระบุว่าเป็น "แป้งพุดดิงที่มีรูตรงกลางซึ่งมีเนื้ออยู่ภายใน" แม้ว่าจะมีผู้เชื่อว่าแต่เดิมอาจจะเคยใช้คางคก (toad) มาทำ แต่ไม่พบหลักฐานว่าเป็นความจริงแต่อย่างใด ที่มาของชื่อนั้นไม่มีหลักฐานชัดเจน แต่อาจจะเกี่ยวข้องกับพฤติกรรมของคางคกที่จะดักซุ่มอยู่ในรูและโผล่เฉพาะส่วนศีรษะให้เห็นซึ่งคล้ายกับการที่ไส้กรอกโผล่ออกมาจากตัวแป้ง หรืออาจจะมาจากปรากฏการณ์ที่กบหรือคางคกถูกพบว่ายังมีชีวิตอยู่ในก้อนหิน ซึ่งเป็นเรื่องประหลาดทางวิทยาศาสตร์ที่ไม่มีหลักฐานยืนยันในช่วงปลายศตวรรษที่ 18

ดูเพิ่ม
-------

* คอร์นดอก

อ้างอิง
-------

1. ↑  John Ayto (18 October 2012). *The Diner's Dictionary: Word Origins of Food and Drink*. OUP Oxford. pp. 372–. ISBN 978-0-19-964024-9.
2. ↑  Bridget White (2013). *Anglo-Indian Cuisine - A Legacy of Flavours from the Past*. AuthorHouse. p. xi. ISBN 9781477251638. สืบค้นเมื่อ 23 August 2018.
3. ↑  Emily Ansara Baines (3 October 2014). *The Unofficial Downton Abbey Cookbook: From Lady Mary's Crab Canapes to Daisy's Mousse Au Chocolat--More Than 150 Recipes from Upstairs and Downstairs*. *F+W Media, Inc*. pp. 213–. ISBN 978-1-4405-8291-2.[*ลิงก์เสีย*]
4. ↑  Alan Davidson (21 August 2014). *The Oxford Companion to Food*. OUP Oxford. pp. 822–. ISBN 978-0-19-104072-6.
5. ↑  Jennifer Stead (1985). *Georgian Cookery: Recipes & History*. English Heritage. ISBN 978-1-85074-869-4.
6. ↑  Cloake, Felicity (15 Feb 2012). "How to cook perfect yorkshire puddings". *The Guardian* (ภาษาอังกฤษ). สืบค้นเมื่อ 27 September 2018.
7. ↑  Mandelkern, India (11 October 2012). "The Secret History of Toad-in-a-Hole". *Homo Gastronomicus*. สืบค้นเมื่อ 3 May 2020.
8. 1 2 3 4  Lavelle, Emma (20 June 2017). "How Toad-in-the-Hole Got Its Name". *culture trip*. สืบค้นเมื่อ 27 September 2018.
9. ↑  Hyslop, Leah (24 July 2013). "Potted histories: toad in the hole". *Telegraph*. สืบค้นเมื่อ 9 September 2016.
10. ↑  Francatelli, Charles Elme (1862). *A Plain Cookery Book for the Working Classes*. ISBN 0-946014-15-9.
11. ↑  Pellegrino Artusi (1 February 2015). *La scienza in cucina e l'arte di mangiar bene*. E-text. ISBN 978-88-97313-74-8.
12. ↑  Duncan McCorquodale (2009). *A Visual History of Cookery*. Black Dog. ISBN 978-1-906155-50-6.
13. ↑  Jan Bondeson (1999). *The Feejee Mermaid and Other Essays in Natural and Unnatural History*. Cornell University Press. p. 297. ISBN 9780801436093. สืบค้นเมื่อ 23 August 2018.